amanoisuno/poet huggingface dataset:
勞勞亭 楊備
酰風飛絮撲征袍，望遠樓中望眼高。幾許江南名利客，灰塵滿面日勞勞。
烽火臺 楊備
一带東流當複闕，築臺相望水雲間。麗華應不如褒姒，幾許狼煙得破顔。
古南苑 楊備
張永移家入洞天，綠篁紅藕舊林泉。人間滿百人應少，明帝恩深三百年。
詠鍾山 楊備
周子無心隱姓名，裂荷焚芰使猿驚。不能高枕雲中臥，瑣屑貪它墨綬榮。
石頭城 楊備
五城樓雉各相望，山水英靈宅帝王。此地定由天造險，古來長恃作金湯。
陸機宅 楊備
陸家兄弟頗能文，入洛仍將筆硯焚。舊宅荆榛狐兔窟，機雲無復有昆雲。
太初宮 楊備
三軍不食武昌魚，萬騎時遷建業居。曾得紫髯開國意，太初名是作宮初。
金城柳 楊備
風絮煙絲春復秋，攀條何故淚雙流。因憐樹老猶青眼，不覺人衰已白頭。
乘黄署 楊備
執轡何人籍帝臺，漢家天馬不時來。疲駑多亦費芻粟，莫惜千金市駿材。
絕地 楊備
列戟高門氣自雄，主人應是偶相逢。由來禍福皆人召，此地無辜喚作凶。
清暑殿 楊備
窣地簾光掛水精，玉鈎斜處月初生。龍皮席上鵝毛扇，何必風來暑自清。
促粧鐘 楊備
枕面鐘聲及早催，錦衾香疊百花堆。蟾蜍影落珊瑚架，照得僊城下界來。
披香殿 楊備
獸口金昏煙穗濃，螭頭玉照露華融。蕭郎的是春光主，曾作春衣此殿中。
青溪姑 楊備
曩不乘龍即跨魚，岸傍人復乞靈無。柳如眉黛花如面，聞是青溪一小姑。
冥漠君墓 楊備
柴壘穿壕見古墳，元嘉東府惠連文。可憐名字知音少，祇使雙棺萬古聞。
蔣帝廟 楊備
深逼巖扉敞廟門，靈風時動戟衣翻。禦災捍患陰功大，玉冊榮加帝者尊。
巖因崇報禪寺 楊備
一炷香銷百和焚，有時鐘磬梵天聞。上方結草如高枕，不獨棲霞可臥雲。
江令宅 楊備
竹木池臺尚儼然，歸時白頭雪霜寒。青溪隱隱朱門處，曾屬中書一品官。
石室大巖 楊備
玉洞雲深夏亦寒，客來尋勝久盤桓。其間隱約聞雞犬，應有仙桃待一餐。
句  其一 楊備
雲竇穿銀井，冰甃貯玉漿。
句  其二 楊備
生來葬魚腹，死後觸龍鱗。
寄題武當郡守吏隱亭 釋希晝
郡亭傳吏隱，閑自使君心。卷幕知來祝，懸燈見宿禽。茶煙逢石斷，棊響入花深。會逐南帆便，乘秋寄此吟。
送信南歸雁蕩山 釋希晝
千峰鄰積水，秋勢遠相依。路在深雲裏，人思絕頂歸。長天來月正，危木度猿稀。誰得同無念，寥寥此掩扉。
懷廣南轉運陳學士狀元 釋希晝
極望隨南斗，迢迢思欲迷。春生桂嶺外，人在海門西。殘日依山盡，長天向水低。遙知仙館夢，夜夜怯猿啼。
書惠崇師房 釋希晝
詩名在四方，獨此寄閑房。故國寒濤闊，春城夜夢長。禽聲沈遠木，花影動回廊。幾爲分題客，殷勤掃石牀。
斷碑 釋希晝
片玉侵寒折，零文見斷蟲。遠沈岡草際，半露塹冰中。跡著人何在，年銷事已空。唯聞壞陵柏，相弔起悲風。
寄懷古 釋希晝
見說雕陰僻，人煙半雜羌。秋深邊日短，風勁曉笳長。樹勢分孤壘，河流出遠荒。遙知林下客，吟苦夜禪忘。
留題承旨宋侍郎林亭 釋希晝
翰苑營嘉致，到來山意深。會榮多野客，啼竹半沙禽。雪溜懸顧石，棋燈射遠林。言詩素非苦，虛答侍臣心。
送嗣端東歸 釋希晝
遠念生泉石，人中事欲銷。卷衣城要落，尋寺海山遙。帆影迷寒雁，經聲隱暮潮。後期俱未定，況我鬢先凋。
寄河陽察推駱員外 釋希晝
郡齋鄰少室，夏木冷垂陰。況是多閑日，應懸長臥心。角當中島起，檣背遠橋沈。獨愛南樓月，終期宿此吟。
送惟鳳之終南山 釋希晝
闕內寒生早，南山萬木凋。長空人望絕，積雪獨尋遙。靜息非同隱，閑吟忽背樵。幾侵峰頂月，相念起中宵。
寄壽春使君陳學士 釋希晝
三處波濤郡，連年輟謝公。春齋山藥徧，夜舶海書通。樓潤星河露，川寒鼓角風。誰當刊惠政，一一古賢同。
送從律之關中 釋希晝
西遊無舊識，何處寄吟身。客路秦關暮，鄉心海樹春。河濤行不盡，嶽翠望空新。早晚回孤錫，東浮結近鄰。
寄答桂府黄殿院 釋希晝
桂水在天末，登高生遠思。來書逢歲闕，去夢歷峰危。別浦珠全返，空臺柏半衰。詩成見新月，幾負郡齋期。
送可倫赴廣南轉運凌使君見招 釋希晝
別語畏殘漏，心懸瘴海邊。回期無定日，去路極遙天。苦霧沈山郭，寒沙漲隰田。幾宵尋使府，清話廢閑眠。
早春闕下寄觀公 釋希晝
客心長念隱，早晚解書招。看月前期阻，論山靜會遙。微陽生遠道，殘雪下中宵。坐見青門柳，依依又結條。
送李堪 釋希晝
要地無深託，飄然又出關。秋聲動羣木，暮色起千山。岸草隨秋遠，江雲入望閑。何宵發孤詠，月冷洞庭閑。
送朱扆 釋希晝
別業滄波外，秋風歸去心。玉繩天闕遠，金柝海城深。素瑟沈幽意，寒螿共苦吟。鄰漁知有約，乘月夜相尋。
過巴峽 釋希晝
遠望知無極，窮秋日向殘。孤泉瀉空白，衆木倚雲寒。靜想猿高祖苦，危聞客過難。寸心寧可寄，前去雪漫漫。
草 釋希晝
漠漠更離離，閑吟笑復悲。六朝鳥戰處，千載寂寥時。陣闊圍空壘，叢疏露斷碑。不堪殘照外，牧笛隔煙吹。
句  其一 釋希晝
漱齒冰溪遠，聞蟬雪屋深。
句  其二 釋希晝
曉天金馬路，晚歲石霜心。
句  其三 釋希晝
山日秋光短，江虹晚影低。
句  其四 釋希晝
劍月啼猿苦，江沙濯錦寒。
句  其五 釋希晝
花露盈蟲穴，梁塵墮燕泥。
句  其六 釋希晝
寄禪關樹老，乞食塞城羌。
句  其七 釋希晝
風泉舊聽僧窗改，雲穴曾行鳥徑殘。
句  其八 釋希晝
芳樹侵雲老，孤泉落石危。
句  其九 釋希晝
落日橫秋島，寒濤兀夜船。
句  其一○ 釋希晝
去路正黄葉，別君堪白頭。
江行 釋保暹
渺渺沈清際，回頭望即賒。幽禽飛共闊，野客泛無涯。浦暗微分樹，灘遙半漲沙。今宵應有月，重得宿蘆花。
寄從弟 釋保暹
天外跡如萍，何人慰遠情。煙霄滯秋薦，水國廢春耕。旅夢寒應斷，吟髭白恐生。無因話消息，一雁度江城。
金陵懷古 釋保暹
石城秋月滿，煙水冷蕭蕭。戰氣悲千古，歌聲散六朝。螢飛宮草暗，霜白井桐凋。竟日秦淮上，思賢莫可招。
秋徑 釋保暹
杉竹青陰合，閑行意有憑。涼生初過雨，靜極忽歸僧。蟲跡穿幽穴，苔痕接斷稜。翻思深隱處，峰頂下層層。
宿宇昭師房 釋保暹
與我難忘舊，多期宿此房。眠雲歸未得，靜夜話空長。草際沈螢影，杉西露月光。天明共無寐，南去水茫茫。
途次望太行山 釋保暹
盤影遮空黑，愁生入望賒。高來難客路，深去斷人家。翠死寒溪水，香殘別洞花。今宵何處宿，山口日將斜。
書惟鳳師壁 釋保暹
草徑通深院，秋來心更閑。城中無舊識，門外是他山。究寂生吟思，持齋得病顔。寒宵多約我，靜話出人閑。
石席 釋保暹
有狀卷不得，閑齋惜夜長。坐來消暑氣，睡去入秋鄉。隱隱生寒骨，沈沈發冷光。何時遂深遁，移取置山房。
重登文兆師水閣 釋保暹
重來久凭欄，臨水景多閑。高樹下殘照，寒潮平遠山。夜吟長負宿，秋病幾思閑。早晚離城裏，從茲寄掩關。
寄徐任 釋保暹
鄉園書久斷，寒夜起歸心。遠路秦關外，啼猿劍樹深。貧遊年暗改，醉臥月空沈。幾夕疏林下，相思廢靜吟。
送簡上人之洛陽 釋保暹
閑身無所滯，獨去背春城。望越鄉心斷，迎嵩隱思生。野禪依樹遠，中飯傍泉清。相府如投刺，分題有竺卿。
寄白閣元貞 釋保暹
一聞歸白閣，更不入長安。絕頂無人上，西風徹夜寒。懸崖乘雪度，飛瀑過雲看。應念馳名者，青門得路難。
老僧 釋保暹
鬢毛垂似雪，無語答閑人。擁衲坐終日，浮生知幾春。乘船應夢越，提錫記遊秦。半夜寒堂掩，磬聲聞四鄰。
登蕪城古臺 釋保暹
無處堪高望，城邊上古臺。窮秋人獨立，落日雁空回。地險千峰出，霜嚴萬木摧。遲吟不能下，滿眼是塵埃。
寄行肇上人 釋保暹
舊隱湖西寺，青青千萬峰。來書度深雪，歸夢斷疏鐘。開口與時避，論心似我慵。流年共衰鬢，昨夜又聞蛩。
送蔣白歸越 釋保暹
會稽連照水，歸意兩何親。山影到平地，湖光生四鄰。虛窗寒對曉，孤棹遠浮春。未可從耕釣，青雲懶致身。
書派河徐希秀才別業 釋保暹
渺渺渡頭路，客心難解攜。半空山遠近，寒日水東西。漾浦漁罾小，飛沙雁陣低。霜風起深夜，只是欠猿啼。
秋居言懷 釋保暹
默默疏林下，獨知秋氣濃。半生猶是客，昨夜更聞蛩。吟苦人成癖，年衰自長慵。終期拂衣去，江上有諸峰。
早秋閑寄宇昭 釋保暹
窗虛枕簟明，微覺早涼生。深院無人語，長松滴雨聲。詩來禪外得，愁入靜中平。遠念西林下，相思合慰情。
憶松江 釋保暹
曾向長洲泛渺漫，沈青空闊鳥飛難。平沙杳杳夜潮落，別浦依依秋樹寒。閑浸客亭浮去棹，冷淹漁屋漾垂竿。歸心早晚懸帆到，是處僧樓更上看。
寄洪州新建和縣張康 釋保暹
遠聽弦歌樂部封，放衙乘醉半疏慵。家辭南越無千里，縣管西山有幾峰。人望廢田禾影合，吏愁空獄蘚痕重。孺亭應更悲前事，煙草萋萋叫夜蛩。
磻溪 釋保暹
不肯隨波自直鈎，一朝以道佐成周。後來亦有人於此，只把漁竿空白頭。
送人自闕下歸天柱 釋保暹
卻歸天柱峰前去，高謝浮名似了心。林下孤燈一聲磬，青猿啼斷白雲深。
巴江秋夕 釋保暹
巴水寒聲去渺茫，半空雲樹落秋光。離人此夜和愁宿，不聽啼猿亦斷腸。
書杭州西湖涉公堂 釋保暹
孤舟孤鶴與孤雲，湖上深居自不羣。高臥可能容一榻，青山西岸且平分。
幽圃 釋文兆
遠與村橋接，深春積雨時。蘭芳人未採，花發蝶先知。草密封閑徑，林疏露短籬。別來鋤久廢，身老恨歸遲。
江上書懷寄希晝 釋文兆
扁舟宿江上，脈脈興何窮。吳楚十年客，蒹葭一夜風。東林秋信斷，南越石房空。向此都忘寐，君應與我同。
弔屈原呈王內翰 釋文兆
抱清誰可羣，委質在湘濆。今日不同楚，無人更似君。滄波沈夜魄，古廟聚寒雲。弔罷踟躕處，漁歌忍獨聞。
寄行肇上人 釋文兆
詩禪同所尚，邂逅在長安。爲客閑相似，趨時懶一般。分題秋閣迥，對坐夜堂寒。未遂歸山計，流年鬢已乾。
送史館李學士任和州 釋文兆
事主惟公直，承恩赴歷陽。舟浮淮水遠，路繞楚山長。館謁僧侵月，郊迎吏蹋霜。下車難久滯，飛詔即徵黄。
寄保暹師 釋文兆
近聞高靜趣，猶寄廣陵居。夜會聽琴阻，秋期看月疏。幾成歸越夢，久絕入梁書。四釋分題處，年來一榻虛。
巴峽聞猿 釋文兆
倚棹望雲際，寥寥出峽清。心如無一事，愁不在三聲。带露諸峰迥，懸空片月明。何人同此聽，徹曉得詩成。
送宇昭師 釋文兆
相見又相別，無言感倍興。諸峰微下雪，一路獨行僧。午飯煙村磬，宵吟石屋燈。他方人請住，又得繼南能。
莎庭 釋文兆
苒苒從莎長，凄涼雨乍晴。窮秋要客步，落日亂蛩鳴。近接苔階迥，遙連竹徑平。杖痕兼鶴跡，來往自縱橫。
送惟鳳師之終南 釋文兆
終南關內見，寒翠疊空虛。明代誰招隱，深秋自卜居。宵晴吟洞月，日曉飯溪蔬。此後嫌名出，應無入闕書。
宿西山精舍 釋文兆
西山乘興宿，靜稱寂寥心。一徑杉松老，三更雨雪深。草堂僧語息，雲閣磬聲沈。未遂長棲此，雙峰曉待尋。
送簡長師之洛 釋文兆
動靜非常態，超然西去心。水期經洛聽，雲約到嵩吟。齋訪煙村遠，禪依竹寺深。祇應風雅道，相府是知音。
贈天柱山盺禪老 釋文兆
幾年天柱居，韜光外浮世。禪心混沌先，詩思雲霞際。山雪滌茶鐺，谿泉濯祖毳。富德鄙利徒，貴道輕權勢。竹牖晴長開，松扉夜不閉。霜嚴庭樹萎，雨暴龕燈翳。紅葉遇寒燒，白頭逢暖剃。終期爲近鄰，清話素相契。
詩一首 釋文兆
河分崗勢司空曙，春入燒痕劉長卿。不是師兄偷古句，古人詩句犯師兄。
中秋對月 釋行肇
暮雨過寥廓，江天正青蒼。列樹無殘陰，積水有異光。幽蟲鳴欲徧，宿鳥驚忽翔。永夜如至公，鑑我吟清章。
聽宇昭師琴 釋行肇
遙空雨初霽，深徑蟬未鳴。忽品文王弦，若聽宣尼聲。月色半峰出，秋光四簷清。韻斷意轉冥，塵心若爲情。
湘江有感上王內翰 釋行肇
達士弦性直，佞人膠辭柔。靳尚一言巧，靈均千古愁。孤蟾魄長在，寒雲恨難收。空使湘江水，至今無濁流。
送希晝之九華 釋行肇
忽起塵外心，跡謝人中境。雲去竹堂空，鷺下秋池靜。野宿清溪深，月在諸峰頂。日暮立長江，遙看片帆影。
臥病吟 釋行肇
杉窗秋氣深，入夜四簷雨。枕冷夢忽醒，獨對孤燈語。流螢隱回廊，驚鴻度寒渚。空令一寸心，悠悠生萬縷。
送惟風之衡陽 釋行肇
重城獨隱居，世人寡相識。回塘路寂寥，深徑花狼籍。西風思忽生，南泉語還憶。遙山去意長，大江歸夢直。日暮立荒原，迢迢望空碧。
泛若耶溪 釋行肇
霽雨牽野情，孤舟遂茲賞。積水連遠空，落日垂萬象。岸迴雲獨隨，山轉泉更響。望望極寒源，由言放輕槳。
送從律師西遊 釋行肇
蟄鱗伺新春，望極融融歸。驚禽別舊巢，念遠遲遲飛。吁君腹至業，歲故志獨違。心弦世寡聽，意鑑古亦稀。出關自荷篋，入秦扣誰扉。埃目若忽失，風雨遠漸微。將看吐虹章，冷射仙掌輝。
寄終南種徵君 釋行肇
紫閣浮清漢，高眠稱此心。住溪人未識，歸路鶴知深。峰晚迴寒翠，猿孤發夜吟。霜天獨西向，無復夢山陰。
送簡師南遊 釋行肇
古岸侵煙出，揚帆拂曙星。層城關海日，列樹隱沙汀。潮落家遙見，梅香檝暫停。舊峰歸計晚，長憶隔吳青。
郊居吟 釋行肇
靜室簾孤捲，幽光墜露多。徑寒杉影轉，窗晚雪聲過。茗味沙泉合，鑪香竹靄和。遙懷起深夕，舊寺隔滄波。
送懷古師歸蜀 釋行肇
山落雲陽外，去程寒接巴。劍江連漢直，棧閣掛空斜。聽錫樵停斧，窺禪鳥立槎。舊房春到晚，深徑始開花。
送文兆歸廬山 釋行肇
劍峰雙倚漢，蕩槳月中歸。潮白島西出，帆孤岸際飛。香連潭影直，磬度雪聲微。幾夕□詩坐，相思入定稀。
酬贈夢真上人 釋行肇
禪舍因吟往，晴來坐徹宵。春通三徑晚，家別九江遙。巢重禽初宿，窗明葉旋飄。住期應未定，謝守有詩招。
送蒲奉禮之鄞江 釋行肇
官舍仙山裏，全家去若歸。江聲鼇背出，帆影斗邊飛。宿館荷香接，吟亭島色圍。前秋賞明月，況對謝玄暉。
送文光上人西遊 釋行肇
高木墜殘葉，關河入遠心。嵩遊忘楚夢，華近識秦音。塔古懸圖認，碑荒背燒尋。幾思興替事，獨上灞陵吟。
夜感 釋簡長
無眠動歸心，寒燈坐將滅。長恐浮雲生，奪我西窗月。
懷盧叔微 釋簡長
病起啟秋匣，素琴生塵埃。朱弦愁零落，古意工徘徊。子期不我至，獨上高高臺。
贈峽山清倫師 釋簡長
褰衣汲靈水，混滌巾履塵。煙靄霽杉竹，澄凝此心神。高僧灑真雨，澤彼寒草春。華月寫空印，清霜肅齋身。猶言振金策，歸作耶溪鄰。
步春謠 釋簡長
春景欲饒物，客心獨優柔。藉茲徘徊芳，彊起寂寞遊。新愁來易積，舊歡去難收。步春不得侶，不如步高秋。
送方仲荀 釋簡長
行客心如何，借劍爲君歌。雨昏山未開，花盡春無多。欲知貧別情，涕淚空滂沱。
晚次江陵 釋簡長
楚路接江陵，倦行愁問程。異鄉無舊識，多難足離情。落日懸秋樹，寒蕪上廢城。前山不可望，斷續暮猿聲。
書行肇師壁 釋簡長
禪徑秋苔合，寒窗带雨痕。心真冥自契，句好與誰論。露冷蛩聲咽，風微葉影翻。白雲如有意，終日在前軒。
寄丁學士 釋簡長
想極南溟外，江園草樹秋。浮生如寄夢，幾夕是離愁。仙館閑明月，星車背遠流。祇應西掖吏，時復望滄洲。
李氏山莊留別 釋簡長
鶴氅輕冠冕，誰人不羨君。松齋秋掩月，石竇醉眠雲。遠墅竈煙合，寒原驛路分。前行鞭瘦馬，餘恨暫離羣。
贈郝禮丞 釋簡長
住近城西寺，門無俗客登。朝回簾捲雪，吟冷硯生冰。鳥影罇中過，茶煙竹際凝。遙思來夜月，虛閣與誰凭。
感王太守見訪 釋簡長
行春擁隼旟，十里訪禪居。煮茗沙泉白，調琴竹閣虛。致君公望重，對客宦情疏。向夕回軒冕，林僧識佩魚。
宿許山人別業 釋簡長
嵐霽景初分，溪橋對石門。犬聲知遠客，燒影見前村。古木秋生菌，空山夜答猿。幾因留我宿，靜話極詩源。
送僧南歸 釋簡長
漸老念鄉國，先歸獨羨君。吳山全接漢，江樹半藏雲。振錫林煙斷，添瓶澗月分。重棲上方夜，孤狖雪中聞。
送居壽師西遊 釋簡長
迢遞咸秦路，東風送子游。幾程看日落，孤影背河流。古戍煙微斂，遙峰雨半收。行行吟此景，應不念滄洲。
送行禪師 釋簡長
南國山重疊，歸心向石門。寄禪依鳥道，絕食過漁村。楚雪黏瓶凍，江沙濺衲昏。白雲深隱處，枕上海濤翻。
送僧遊五臺山 釋簡長
五峰橫絕漢，寒翠倚蒼冥。積雪無煩暑，高杉礙落星。磧雪簷外見，邊角坐中聽。師到棲禪夜，龍湫獨灌瓶。
暮春言懷寄浙東轉運黄工部 釋簡長
花落前林春又殘，舍深蒼蘚擁柴關。十年霜雪獨爲客，萬里夢魂空到山。溪竹舊憐同性直，嶺雲終約伴身閑。遙思謝傅多公暇，應徧留題水石閑。
贈浩律師 釋簡長
浩也毘尼學，精於玉帳嚴。蟻酣停掃砌，燕乳記鈎簾。茶鼎敲冰煮，花壺漉水添。夢回池草綠，忍踐綠纖纖。
寄雲水禪師 釋簡長
千峰聳寒翠，古剎凌秋雲。高人斂幽跡，世事何由聞。禪石抱蒼蘚，祖衣含凈氛。有時溪上步，自與鳥猿羣。
句 釋簡長
煙壘沉寒笛，霜空擊雕。
與行肇師宿廬山棲賢寺 釋惟鳳
冰瀑寒侵室，圍鑪靜話長。詩心全大雅，祖意會諸方。磬斷危杉月，燈殘古塔霜。無眠向遙夕，又約去衡陽。
送史館李學士任和州 釋惟鳳
歷陽南望極，岸遠石城危。去夢驚潮斷，行吟見雁隨。淮帆向風闊，楚木落秋遲。到日應閑臥，公心帝自知。
答宇昭師 釋惟鳳
要地無閑日，吟蹤肯暫過。林泉歸計晚，雨雪向春多。徑僻稀來客，庭荒半長莎。獨眠思舊約，寒夢繞煙蘿。
寄登封宰韓殿丞 釋惟鳳
前秋登閣晚，吟次見晴雲。中嶽聳當縣，三年靜對君。朱衣借客典，清俸買書分。別後逢搖落，相思隔晉汾。
送陳豸處士 釋惟鳳
草長開路微，離思更依依。家遠知琴在，時清買劍歸。孤城回短角，獨樹隔殘輝。別有鄰漁約，相迎掃釣磯。
寄希晝 釋惟鳳
關中吟鬢改，多事與心違。客路逢人少，家書入關稀。秋聲落晚木，夜魄透寒衣。幾想林閑社，他年許共歸。
留題河中柴給事望雲亭 釋惟鳳
郡閑思退隱，嘉致望雲秋。舊客容誰訪，新詩許我留。棋窗寒日短，琴幌夜燈幽。青瑣無歸夢，期僧話沃洲。
秋燈 釋惟鳳
耿耿銷深暗，孤窗豈暫忘。照回秋夢斷，靜引夜吟長。病鼠驚空穴，寒螢聚缺牆。鄰居還共惜，及物有餘光。
寄昭文館陳學士 釋惟鳳
秋深荒外客，獨上望京臺。遠信未封去，新鴻又見來。地寒邊樹短，天靜瘴雲開。無限心相向，南宮臥錦才。
送徐涉南歸 釋惟鳳
長安來雁急，相顧話離心。日落思家遠，天寒歸路深。秋光生獨樹，夕吹響孤砧。漸入雲鄉望，應無越客吟。
弔長禪師 釋惟鳳
霜鐘侵漏急，相弔曉悲濃。海客傳遺偈，林僧寫病容。漱泉流落葉，定石集鳴蛩。回首雲門望，殘陽下遠峰。
寄兆上人 釋惟鳳
久負中條約，深秋興若何。白雲歸望遠，黄葉意空多。靜臥侵仙掌，微吟隔楚波。飛書答招隱，迢遞寄煙蘿。
姑射山詩題曾山人壁 釋惟鳳
東西望朔漠，姑射獨崔嵬。一片兩片雲，終南太華來。根繞黄河曲，影落清渭隈。深澗飲渴虹，邃洞生秋雷。古徑窮難盡，晴嵐撥不開。海鵬飛上遲，邊風勁觸回。傲隱非他古，依靈有奇才。曾生心若何，猿聲終夜哀。
寄劉處士 釋惟鳳
度月阻相尋，應爲苦雨吟。井渾茶味失，地潤屐痕深。鳥背長湖色，門間古樹陰。想君慵更甚，華髪晝方簪。
贈維陽呂爲處士 釋惟鳳
爲儒師古道，清苦少人知。心散暫因酒，鬢班多爲詩。著書秋閣靜，曬藥夕陽遲。何必文明代，垂鈎渭水湄。
句  其一 釋惟鳳
草檄飛燕壘，降幡入漢營。
句  其二 釋惟鳳
岸盡吳山出，潮平越樹低。
句  其三 釋惟鳳
寺近東溟日，山連北固春。
句  其四 釋惟鳳
衆星隨手舉，萬物應心平。
訪楊雲卿淮上別墅 釋惠崇
地近得頻到，相攜向野亭。河分岡勢斷，春入燒退青。望久人收釣，吟餘鶴振翎。不愁歸路晚，明月上前汀。
塞上贈王太尉 釋惠崇
飛將是嫖姚，行營已近遼。河冰堅度馬，塞雪密藏雕。敗虜殘旗在，全軍列帳遙。傳呼更號令，今夜取天驕。
贈文兆 釋惠崇
偶依京寺住，誰復得相尋。獨鶴窺朝講，鄰僧聽夜琴。注瓶沙井遠，鳴磬雪房深。久與松蘿別，空懸王屋心。
送安學士守睦州 釋惠崇
白浪滿遙程，公衙□□聲。海帆通夜市，山雨徧春耕。古意隨琴遠，離愁對酒輕。三吳窺列宿，知傍隼旟明。
贈吳黔山人 釋惠崇
三年不下嶽，衣屨古苔侵。石澗探幽步，風泉得句心。黄猿知日暝，青樹覺春深。又向南峰住，時時許我尋。
晚夏夜簡程至 釋惠崇
中夕坐清簟，繁星時復流。扇聲微變暑，井氣忽生秋。爲客方經楚，思鄉欲上樓。雲山殊未返，相顧兩悠悠。
書林逸人壁 釋惠崇
詩語動驚衆，誰知慕隱淪。水煙常似暝，林雪乍如春。薄酒懶邀客，好書愁借人。豕時行藥去，忘卻戴紗巾。
古塞曲 釋惠崇
邊烽久不息，戍鼓何鼟鼟。五月無青草，滂沱流斷冰。胡兒昧形勝，漢騎恣憑陵。出號朔風起，受降沙壘崩。樓煩已納款，天意□威稜。歸佩封侯印，喧然世所稱。
剡中秋懷晝師 釋惠崇
秋生剡江濆，清氣日泱漭。雲歸樹欲無，潮落山疑長。偶坐還獨謠，故人在遐想。夕景孤嶼明，暗蟲四鄰響。神會如目存，安知途路廣。
擬古 釋惠崇
幽禽迎曙響，佳木含春榮。獨有綺窗婦，耿耿萬里情。塵色皓鴛幌，日華明風箏。高蓋久不返，中宵自懷貞。
中夜起 釋惠崇
初月不到曉，夜色何冥冥。獨立秋江上，風波卷寒星。
池上鷺分賦得明字 釋惠崇
雨絕方塘溢，遲徊不復驚。曝翎沙日暖，引步島風清。照水千尋迥，棲煙一點明。主人池上鳳，見爾憶蓬瀛。
題石橋 釋惠崇
千尋亘絕險，危步想仙翁。日上霞紋斷，春生雪溜空。虹形離碧水，輪勢入青穹。人世何由及，唯應天漢通。
效古 釋惠崇
清都綠玉樹，灼爍瑤臺春。攀花弄秀色，遠贈天仙人。香風送紫蕊，直到扶桑津。取掇世上艷，所貴心之珍。相思傳一笑，聊欲示情親。
句  其一 釋惠崇
陰井生秋早，明河轉曙遲。
句  其二 釋惠崇
地形吞蜀盡，江勢抱蠻迴。
句  其三 釋惠崇
嶺暮清猿急，江寒白鳥稀。
句  其四 釋惠崇
歸禽動疏竹，落果響寒塘。
句  其五 釋惠崇
野人傳相鶴，山叟學彈琴。
句  其六 釋惠崇
春淺冰生井，宵分月上軒。
句  其七 釋惠崇
掩門青檜老，山寺白髭長。
句  其八 釋惠崇
浪經蛟浦闊，山入鬼門寒。
句  其九 釋惠崇
遺偈傳諸國，留真在一峰。
句  其一○ 釋惠崇
久別年顔改，相逢夜話長。
句  其一一 釋惠崇
多年不道姓，幾日旋移家。
句  其一二 釋惠崇
鳥歸杉隨雪，僧去石沉雲。
句  其一三 釋惠崇
露寒金掌重，天近玉繩低。
句  其一四 釋惠崇
著書驚日短，彈劍惜春深。
句  其一五 釋惠崇
探騎通番壘，降兵逐漢旗。
句  其一六 釋惠崇
露下牛羊靜，河明桑柘空。
句  其一七 釋惠崇
林斷城隍出，江分島嶼迴。
句  其一八 釋惠崇
鎖城山月上，吹角海鷗驚。
句  其一九 釋惠崇
卷幔來風遠，移牀得月多。
句  其二○ 釋惠崇
白浪分吳國，青山隔楚天。
句  其二一 釋惠崇
空潭聞鹿飲，疏樹見僧行。
句  其二二 釋惠崇
劍佩明山雪，旌旗濕海雲。
句  其二三 釋惠崇
曠野行人少，長河去鳥平。
句  其二四 釋惠崇
月高山舍迥，霜落石門深。
句  其二五 釋惠崇
霜多秦木迥，雲盡漢山孤。
句  其二六 釋惠崇
夜闌潮動舸，秋迥月臨城。
句  其二七 釋惠崇
葉影風中盡，蟲聲月下多。
句  其二八 釋惠崇
行縣山迎舸，論兵雲繞旗。
句  其二九 釋惠崇
繁霜衣上積，殘月馬前低。
句  其三○ 釋惠崇
磬斷蟲聲出，峰迥鶴影沉。
句  其三一 釋惠崇
移家臨醜石，阻地得靈泉。
句  其三二 釋惠崇
秋近草蟲亂，夜遙霜月低。
句  其三三 釋惠崇
海鷗聽舜樂，山鬼醉堯觴。
句  其三四 釋惠崇
中食下林狖，夜禪移塚狐。
句  其三五 釋惠崇
扇聲猶泛暑，井氣忽生秋。
句  其三六 釋惠崇
殘月楚山曉，孤煙江廟春。
句  其三七 釋惠崇
梵容分古像，唐語入新經。
句  其三八 釋惠崇
鶴傳滄海信，僧和白雲詩。
句  其三九 釋惠崇
寒禽栖古柳，破月入微雲。
句  其四○ 釋惠崇
花漏沉山月，雲衣起海風。
句  其四一 釋惠崇
樓中天姥月，座上杜陵人。
句  其四二 釋惠崇
人歸岡舍迥，雁遇諸田遙。
句  其四三 釋惠崇
山色臨巴迥，江流入漢清。
句  其四四 釋惠崇
湘雲隨雁斷，楚路背人遙。
句  其四五 釋惠崇
松風吹髪亂，巖溜濺棋寒。
句  其四六 釋惠崇
境閑僧渡水，雲盡鶴盤空。
句  其四七 釋惠崇
古路隨崗起，秋帆轉浦斜。
句  其四八 釋惠崇
禽寒時動竹，露重忽翻荷。
句  其四九 釋惠崇
嵐重琴棋濕，風長枕簟寒。
句  其五○ 釋惠崇
離磧雁衝雪，渡河人上冰。
句  其五一 釋惠崇
夜梵通雲竇，秋香滿石叢。
句  其五二 釋惠崇
關河雙鬢白，風雪一燈青。
句  其五三 釋惠崇
殺氣生龍劍，威風動虎旗。
句  其五四 釋惠崇
落潮鳴下岸，飛雪暗中峰。
句  其五五 釋惠崇
日躔黄道迥，春入紫微深。
句  其五六 釋惠崇
寒燈催臘盡，曉角喚春歸。
句  其五七 釋惠崇
雁行沈古戍，雕影轉寒沙。
句  其五八 釋惠崇
景霽雲回合，秋生樹動搖。
句  其五九 釋惠崇
亂水僧頻過，荒林鶴不還。
句  其六○ 釋惠崇
露館濤驚枕，空庭月伴琴。
句  其六一 釋惠崇
馬渡冰河闊，雕盤噴日高。
句  其六二 釋惠崇
驚蟬移古柳，鬬雀墮寒庭。
句  其六三 釋惠崇
松風傳夕磬，谿霧擁春燈。
句  其六四 釋惠崇
霓旌搖曙景，鳳吹繞春雲。
句  其六五 釋惠崇
坐石雲生袖，添泉月入瓶。
句  其六六 釋惠崇
萬國無刑治，三邊不戰平。
句  其六七 釋惠崇
暝鶴棲金剎，秋僧過石橋。
句  其六八 釋惠崇
雲殘僧掃石，風動鶴歸松。
句  其六九 釋惠崇
風暖鳥巢木，日高人灌園。
句  其七○ 釋惠崇
竹風驚宿鶴，潭月戲春鷖。
句  其七一 釋惠崇
圭竇先知曉，盆池別見天。
句  其七二 釋惠崇
月露疏寒析，雲濤閃畫旗。
句  其七三 釋惠崇
鶴驚金剎露，龍蟄玉瓶泉。
句  其七四 釋惠崇
喧風生木末，遲景入泉心。
句  其七五 釋惠崇
河來天上闊，雲度月邊輕。
句  其七六 釋惠崇
海人來相鶴，山狖下聽琴。
句  其七七 釋惠崇
畫鷁浮秋浪，金鐃響夕雲。
句  其七八 釋惠崇
丹楓映郭迥，綠嶼背江深。
句  其七九 釋惠崇
危溜含清瑟，飛花點玉觴。
句  其八○ 釋惠崇
朱旗凌雪卷，畫角入雲吹。
句  其八一 釋惠崇
圍棋分雪石，汲井動金沙。
句  其八二 釋惠崇
井含春氣碧，樓轉夕陰清。
句  其八三 釋惠崇
鳥暝風沉角，天清月上旗。
句  其八四 釋惠崇
斜吹鳴金錫，歸雲擁石牀。
句  其八五 釋惠崇
古戍生煙直，平沙落日遲。
句  其八六 釋惠崇
拂石雲離箒，嘗茶月入鐺。
句  其八七 釋惠崇
遠嶼迎檣出，寒林带岸迴。
句  其八八 釋惠崇
來時雲擁衲，別夜月隨筇。
句  其八九 釋惠崇
路橫崗燒斷，風轉浦帆斜。
句  其九○ 釋惠崇
劍靜龍歸匣，旗閑虎繞竿。
句  其九一 釋惠崇
品畫逢名嶽，橫琴憶古賢。
句  其九二 釋惠崇
雲陰移漢塞，石色入秦天。
句  其九三 釋惠崇
地遙羣馬小，天闊一雕平。
句  其九四 釋惠崇
江花凌霰發，山溜入池深。
句  其九五 釋惠崇
長風躍馬路，小雪射雕天。
句  其九六 釋惠崇
古木風煙盡，寒潭星斗深。
句  其九七 釋惠崇
渡河風動旆，巡部雨霑車。
句  其九八 釋惠崇
對酒淮潮起，題詩楚月新。
句  其九九 釋惠崇
門掩前朝樹，心垂別郡峰。
句  其一○○ 釋惠崇
秋聲動羣木，暮色起千山。
句  其一○一 釋惠崇
人遊曲江少，草入未央深。
句  其一○二 釋惠崇
曉風飄磬遠，暮雪入廊深。
句  其一○三 釋惠崇
潏潏藥泉來石竇，霏霏茶靄出林梢。
句  其一○四 釋惠崇
花月病懷看酒譜，雲蘿幽信著茶經。
句  其一○五 釋惠崇
峰後月明秋嘯去，水邊林影晚樵還。
夕陽 釋宇昭
向夕江天迥，微微接水平。带帆歸極浦，隨客上荒城。雲外僧看落，山西鳥過明。何人對幽景，苒苒敗沙並。
塞上贈王太尉 釋宇昭
嫖姚立大勳，萬里絕妖氛。馬放降來地，雕閑戰後雲。月侵孤壘沒，燒徹遠蕪分。不慣爲邊客，宵笳懶欲聞。
宿丁學士宅朱嚴希晝不至 釋宇昭
幽期不可見，牢落望君情。坐久詩源寂，談餘井浪平。月依寒木盡，蛩背冷燈鳴。空聽溝西寺，宵鐘出禁清。
廢井 釋宇昭
古院無僧住，荒涼樹石閑。停汙寒甃缺，廢汲遠泉慳。雨漲蛙疑聚，宵晴月自還。因尋成獨感，吟繞見衰顔。
送曹商之宿州兼簡駱偃 釋宇昭
病起春城暮，行心暗結愁。全吳無舊業，半世祇羈遊。島霧沈晴樹，汀煙入夜舟。故人應老大，佐幕久淹流。
寄保暹師 釋宇昭
吟會失秋期，荒山寄病時。客髭生白早，叢木落青遲。渴狖窺沒莎井，陰蟲占菊籬。歸心何以見，霜月下天涯。
上集賢錢侍郎 釋宇昭
解職因求養，清名冠集賢。優遊書府裏，談笑板輿前。鶴氅朝時脫，山圖臥處懸。江僧閑獨訪，時得話林泉。
喜惟鳳師關中回 釋宇昭
孤錫依京侍，詩愁上鬢新。跡離三輔晚，夢落九江頻。草入松根井，磬通花外鄰。重來知未倦，閑趣自相親。
松柄 釋宇昭
澗底分貞幹，寧將麈尾同。坐閑長滴翠，話次忽生風。影落孤燈外，聲寒靜室中。有誰知外意，林下石叢叢。
幽居即事 釋宇昭
掃苔人跡外，漸老喜深藏。路僻閑行遠，春晴晝睡長。餘花留暮蝶，幽草戀殘陽。盡日空林下，孤禪念石霜。
送從律師 釋宇昭
病起辭吟社，出京無舊房。關中行半月，詩外祇空囊。白道沿嵩直，青蕪夾渭長。勝遊多杜曲，風景似吾鄉。
贈魏野 釋宇昭
別業唯栽竹，多閑亦好奇。試泉尋寺遠，買鶴到家遲。藥就全離母，詩高祇教兒。未能終住此，共有海山期。
存目 釋宇昭
詩題：曉發山居首句：蓐食少人家。
送田錫下第歸寧 釋懷古
念別孤親久，無成萬里歸。算程芳草盡，去國故人稀。棧閣浮空險，刀州入望微。前期有公薦，莫愧老萊衣。
原居早秋 釋懷古
秋生深徑裏，老病眼慵開。戶外行人絕，林閑朔吹回。亂蛩鳴古塹，殘日照荒臺。唯有他山約，相親入望來。
聞蛩 釋懷古
幽蟲侵暮急，斷續苦相親。夜魄沈荒壘，寒聲出壤鄰。霜清空思切，秋永幾愁新。徒感流年鬢，莖莖暗結銀。
寺居寄簡長 釋懷古
雪苑東山寺，山深少往還。紅塵無夢想，白日自安閑。杖履苔花上，香燈樹影閑。何須更飛錫，歸隱沃洲山。
灞陵秋居酬友人見寄 釋懷古
灞陵秋負期，獨客自懷悲。遠水去無極，離人來幾時。暝煙沈古道，寒日墮喬枝。寄信遙天外，殷勤說白髭。
草 釋懷古
漠漠更離離，閑吟笑復悲。六朝爭戰處，千載寂寥時。陣闊圍空壘，叢疏露斷碑。不堪殘照外，牧笛隔煙吹。